Суранова Күмүш
Суранова Күмүш - акын, чарбалык жана коомдук ишмер. Нарын районунун Өрнөк айылында 1924-жылы туулган. 1950-жылы Нарын шаарындагы Токтогул атындагы мектепти сырттан окуп, 1951–1954-жж. Кыргыз Республикасынын 2 жылдык партиялык мектебин, 1963-жылы Пржевальск шаарындагы Айыл чарба техникумунун зоотехникалык факультетин сырттан окуп бүтүргөн. 

1942–1943-жж. Эчки-Башы айылында окуу үйүнүн башчысы, колхоздун эмгек табелчиси, 1943–1944-жж. жылкы ферма башчысы, 1944–1945-жж. колхозчу, 1948–1950-жж. Он-Арча айылдык советинин төрайымы, 1954–1955-жж. Нарын районундагы № 53 жылкы завод айылдык советинин төрайымы, 1955-жылы Коммунисттик партиянын Нарын райкомунун алдындагы аялдар арасында иштөө бөлүмүнүн башчысы, 1956-жылы Нарын райондук советинин аткаруу комитетинин орунбасары, Он-Арча айылдык советинин төрайымы, 1958-жылдан Коммунизм колхозунун башкармасынын төрайымы, 1961-жылдан Нарын райондук аткаруу комитетинин төрайымы, 1963-жылдан кайрадан Коммунизм колхозунун башкармасы, 1971-жылдан Он-Арча айылдык советинин төрайымы болуп чарбалык жана мамлекеттик иште көп жылдар үзүрлүү эмгектенген. 1983-жылдан персоналдык пенсионер.

1967-жылы анын биринчи китеби “Бакыт берген партиям” деген ат менен “Кыргызстан” басмасынан жарык көргөн.

1948-жылы Кыргызстан ЛКЖСынын съездинде Борбордук комитетке, 1950-жылы СССР Жогорку Советине, 1959-жылы Кыргыз ССР Жогорку Советине жана облустук, райондук, айылдык советтерге мүчө, бир нече жолу депутат, 1966-жылы Кыргызстан Борбордук Комитетине мүчө болуп шайланган. Кыргыз ССР Жогорку Советинин Ардак грамотасы, Эки жолу “Эмгек Кызыл Туу” ордени, “Эмгектеги артыкчылыгы”, “Эмгектеги каармандыгы үчүн” медалдары, “Айыл чарбасынын отличниги” төш белгиси, “Согуш ардагери” ардак белгиси менен сыйланган. “Айыл чарбасынын отличниги”, “Ардактуу колхозчу” болгон. “Мээрим” эл аралык кайрымдуулук фондусунан “Кутман эне”, 2003-жылы “Нарын облусунун ардактуу атуулу” наамына татыктуу болгон. 1995-жылы Улуу Ата Мекендик согуштун жеңишинин Москвада өткөрүлгөн 50 жылдык салтанатына катышкан. 1995-жылы сентябрда Пекинде аялдардын бүткүл дүйнөлүк конгрессине делегат болгон.

Жарык көргөн китептери

Кыргыз тилинде
Бакыт берген партиям. – Ф.: Кыргызстан, 1967. – 345 б.

Баба дыйкан. – Ф.: Мектеп, 1971. –39 б.

Селолук советтин иштери жана камкордуктары. – Б.: Кыргызстан, 1974. – 36 б.

Он арча: Ырлар жыйнагы. – Нарын шаардык басылмасы, 1993. – 66 б.

Өмүр чыйыры: Ырлар, публицистикалык ой-толгоолор. – Б.: Кыргызстан, 2002. – 282 б.

Баскан изге кылчаюу: Ырлар. – Б. ЖЧК “Биетта”, 2006. – 130 б.

Өмүр кайрыктары: Ырлар жыйнагы. – Б.: Инсанат, 2007. – 132 б.

Ыйыгым – элим, мекеним. –Б.: Бийиктик, 2009. – 320 б.

Колдонулган адабияттар
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
 Кыргыз Республикасынын жазуучулары